b'\n_START_ARTICLE_\nTegevdirektor\n_START_PARAGRAPH_\nTegevjuht ehk tegevdirektor (inglise chief executive officer, l\xc3\xbchendatult CEO) on asutuse v\xc3\xb5i ettev\xc3\xb5tte igap\xc3\xa4evast tegevust juhtiv direktor. Tegevdirektor on samal ajal ka enamasti asutuse v\xc3\xb5i ettev\xc3\xb5tte peadirektor._NEWLINE_Organisatsiooni tegevjuhi \xc3\xbclesanded m\xc3\xa4\xc3\xa4rab tavaliselt organisatsiooni juhatus, olenevalt ettev\xc3\xb5tte \xc3\xb5iguslikust struktuurist._NEWLINE_Tegevdirektorid v\xc3\xb5ivad olla n\xc3\xa4iteks riiklikes, kommerts- ja mittekommertsorganisatsioonides v\xc3\xb5i ettev\xc3\xb5tetes, samuti rahvusvahelistes ettev\xc3\xb5tetes v\xc3\xb5i korporatsioonides.\n_START_SECTION_\nKohustused\n_START_PARAGRAPH_\nTegevjuhi p\xc3\xb5hi\xc3\xbclesanneteks on t\xc3\xa4htsamate otsuste langetamine, ettev\xc3\xb5tte ressursside haldamine ning juhatuse esimehega suhtlemine. \xc3\x9clesanneteks v\xc3\xb5ivad olla ka ajakirjandusega suhtlemine, ettev\xc3\xb5tte igap\xc3\xa4evaste toimingute korraldamine ning ettev\xc3\xb5tte t\xc3\xb6\xc3\xb6tajate ja juhatuse juhtimine ning nende motiveerimine. Tegevjuht on isik, kes teeb olulisi otsuseid, mis h\xc3\xb5lmavad ettev\xc3\xb5tte k\xc3\xb5iki valdkondi: igap\xc3\xa4evased toimingud, turundus, arendus, rahandus, inimressursid jne. Ettev\xc3\xb5tte tegevjuht ei pruugi olla ettev\xc3\xb5tte omanik. Tegevjuht paneb paika ettev\xc3\xb5tte strateegilised tegevussuunad ja m\xc3\xa4\xc3\xa4ratleb turusektori. Lisaks vastutab ta firma majandustulemuste eest nagu k\xc3\xa4ive, kasum ja kahjum. Tegevjuhi ametikohustused on suur- ja v\xc3\xa4ikeettev\xc3\xb5tetes erinevad. Suurettev\xc3\xb5ttes peab tegevjuht suhtlema ettev\xc3\xb5tte n\xc3\xb5ukoguga, andma \xc3\xbclevaate ettev\xc3\xb5tte strateegilisest plaanist. Lisaks peab ta suhtlema avalikkusega, looma kontakte ja suhtlema \xc3\xa4ripartneritega. V\xc3\xa4ikeettev\xc3\xb5ttes v\xc3\xb5ib tegevjuhiks olla ettev\xc3\xb5tte omanik ning sel juhul on \xc3\xbclesanded pigem tehnilisemad. Ta peab vastutama ettev\xc3\xb5tte igap\xc3\xa4evase toimimise eest, v\xc3\xa4rbama t\xc3\xb6\xc3\xb6lised, m\xc3\xa4\xc3\xa4rama \xc3\xbclesanded, planeerima raha kasutust ja palju muud.'